
A perceptuális információ hatása az implicit szekvenciatanulásra

Az implicit tanulás egy olyan emlékezeti kódolási folyamat, mely nem vagy csak kevés figyelmi erőforrást igényel. Egy speciális szekvenciatanulási feladatot használtunk ennek az alapvető tanulási folyamatnak a mérésére. A kutatás egyik fő kérdése az volt, hogy a színek perceptuális információja segíti-e a téri szekvenciatanulást. Egy probabilisztikus szekvenciatanulási feladatot használtam, amiben minden második elem egy szekvencia része volt (mintázat elem), a többi elem pedig véletlenszerű. 18-22 éves egyetemi hallgatók (16 fiú és 56 lány) vettek részt a kísérletben. Az ingerekre való válaszadást az ingerek kinézetének szabályosságával segítettem. Az egyik csoportnál az ingerek színe teljesen véletlenszerűen választódott ki; a másik három csoport esetében vagy csak a véletlen/váltakozó ingerek, vagy csak a mintázatelemek, vagy mindkét ingertípus színe az alapján lett kiválasztva, hogy melyik helyen jelennek meg. Azt a hipotézist teszteltem, miszerint az olyan kísérleti csoportoknál, melyeknél a váltakozó ingerek vagy a mintázatelemek helyét a színükkel társítjuk, nagyobb a téri szekvenciatanulás mértéke. Eredményeink azt mutatták, hogy a motoros és szekvenciatanulás együttvéve nem különbözött a csoportoknál, azonban a részletes elemzések részben alátámasztották a hipotézist. Eredményeink hozzájárulnak a készségtanulás jobb megértéséhez.

